**STROKOVNO USPOSABLJANJE**

**DVORANA LILI NOVY**

9.00 - 9.45

**Učitelji in učenci, povabljeni k branju, predavanje**

Izvajajo: Luana Malec, glavna urednica, in Polonca Kavčič, namestnica glavne urednice portala Dobreknjige.si; Božena Kolman Finžgar, direktorica Knjižnice Antona Tomaža Linharta Radovljica; povezuje: mag. Nataša Koražija, direktorica Knjižnice Rogaška Slatina

Namen predavanja je ponuditi pedagoškim delavcem vire in orodja za izbiro kakovostnega branja ter navdih za sodelovanje s knjižnicami. Rdečo nit letošnjega bazarja, to je bralna pismenost, bomo vpletli v temeljno pravilo: dobre bralce vzgajajo le dobri bralci. Ker je bralna pismenost temeljna pristojnost, ki omogoča družbeno udeleženost in vključitev v izobraževalni proces, knjižnice različno spodbujamo k skupnemu, kakovostnemu branju, organiziramo dogodke, bralne aktivnosti in oblikujemo različna orodja za izbiro gradiva. Predstavili bomo portal Dobreknjige.si in primer dobre

izkušnje sodelovanja med Knjižnico Antona Tomaža Linharta Radovljica in Osnovno šolo Antona Janše Radovljica.

9.45 - 10.15 odmor

10.15 - 11.30

**S knjižnico v razred in vzgojni proces, voden pogovor**

Sodelujejo: dr. Miha Kovač, Oddelek za bibliotekarstvo, informacijsko znanost in knjigarstvo na Filozofski fakulteti UL; mag. Savina Zwitter, bibliotekarka na Gimnaziji Bežigrad; Maja Logar, vodja službe za mlade bralce v Mariborski knjižnici; Agica Kovše, pravljičarka, višja mladinska knjižničarka v Mariborski knjižnici; povezuje: mag. Breda Podbrežnik Vukmir, direktorica Knjižnice Franceta Balantiča Kamnik

V pogovoru se bomo poglobljeno posvetili vprašanju povezanosti med bralno pismenostjo in branjem v šolah, predvsem razvoju bralne pismenosti v vzgojno-izobraževalnem procesu, njenem pomenu v odraslem življenju in učinkih bralne pismenosti. Strokovnjaki in praktiki bodo iskali odgovore in izzive, ki jih prinaša sodobni čas s preobiljem informacij, spremenjenimi bralnimi navadami, pomanjkanjem

časa in z digitalnim svetom. Elektronske in klasične knjige lahko pomenijo pozitivno bralno izkušnjo, če jo z zgledom in s premišljenimi didaktičnimi pristopi promovirajo učitelji, starši in kultura, v kateri živimo. Pogovarjali se bomo o tem, kako predstaviti dobre bralne izkušnje in ustvariti okolje, kjer bodo brali otroci, učitelji in starši, kjer bo branje cenjena prostočasna dejavnost, ter o tem, kakšno znanje in pristojnosti morajo imeti pedagogi in knjižničarji, ter kaj počnemo v praksi.

Predstavili bomo tudi projekt Enkrat je bil en grad Mariborske knjižnice, ki združuje pravljičarstvo, umetnost pripovedovanja in spoznavanje kulturne dediščine v sodelovanju s šolami ter se je razmahnil v številne oblike bibliopedagoškega dela.

11.30 - 12.00 odmor

12.00 - 13.30

**Medgeneracijsko branje, predstavitev projekta**

Izvajata: dr. Dragica Haramija in mag. Tilka Jamnik, Društvo Bralna značka Slovenije – ZPMS

V Društvu Bralna značka Slovenije – ZPMS smo v sodelovanju z Javno agencijo za knjigo RS (JAK) osnovali projekt Medgeneracijsko branje, s katerim želimo povezati skupine mladih bralcev tretjega triletja osnovnih, srednjih šol in študentov ter odrasle bralce v istem kraju. Projekt poteka

ob knjigah iz zbirke Zlata bralka, zlati bralec Društva Bralna značka Slovenije – ZPMS in iz projekta Rastem s knjigo Javne agencije za knjigo RS. Kratki predstavitvi najuspešnejših in najzanimivejših dosedanjih oblik dela bo sledila delavnica na temo Medgeneracijsko branje, povezovanje in medkulturnost v literaturi, ob knjigah Otroci sveta in Zdravljica (Bralna značka) ter Jugoslavija, moja dežela (JAK). Vsak od udeležencev si bo lahko izbral najljubšo od knjig z delavnice in jo odnesel domov.

13.30 - 14.00 odmor

14.00 - 15.00

**Petdeset odtenkov pismenosti, okrogla miza**

V pogovoru sodelujejo: mag. Lenart J. Kučić, novinar in kolumnist Sobotne priloge Dela; dr. Mitja Reichenberg, Visoka šola za umetnost UNG; Špela Šinigoj, Filozofska fakulteta UL; dr. Igor Škamperle, Filozofska fakulteta UL; povezuje: dr. Veronika Rot Gabrovec, Filozofska fakulteta UL

Pismenost je termin, ki ga sicer vsi razumemo in uporabljamo, obenem pa se obenj zlahka spotaknemo. Kakšna družba je pismena? Tista, v kateri vsakdo brez težav interpretira prebrano pesem, ali pa morda tista, v kateri vsak posameznik dodobra razume pogodbo, na katero se je podpisal? Kako na naše razumevanje pismenosti (in na pismenost samo) vplivajo različni mediji in novi nosilci informacij? Je vrste pismenosti mogoče prešteti, natančno opredeliti, ločiti? Kaj pravzaprav pomeni »pismenost kot koda razumevanja različnih področij umetnosti« in zakaj je neločljivo povezana z vseživljenjskim učenjem? Kako posluša glasbo generacija t. i. digitalnih domorodcev? Kaj vse prebiramo in razbiramo v gledališču in kaj, ko stojimo pred domačim pragom?

Taka in drugačna vprašanja bodo v pogovoru odpirali novinar, ki rad opazuje in vrednoti spremembe, ki jih prinaša združevanje medijske, telekomunikacijske in informacijske industrije, pedagog in skladatelj, ki želi, da njegovi študenti razumejo, da film od njih zahteva intelektualni napor, jezikoslovka, ki prebira (gorske) pokrajine in dela kot gledališka pedagoginja, ter pisatelj in univerzitetni profesor sociologije kulture, ki se med drugim ukvarja s teorijo simbolnih form in sociologijo vizualnih umetnosti.

15.00 - 15.30 odmor

15.30 - 16.15

**Razvoj bralne pismenosti s perspektive nove nacionalne strategije, predavanje**

Izvaja: dr. Sonja Pečjak, Oddelek za psihologijo, Filozofska fakulteta UL

Na predavanju bo predstavljena bralna pismenost kot ena ključnih kompetenc človeka, ki mu omogoča tako osebnostni razvoj in socialno integracijo v družbo kot tudi učinkovit gospodarski razvoj družbe. Predstavljeni bodo rezultati mednarodnih raziskav bralne pismenosti (PIRLS, PISA) in pismenosti odraslih, ki kažejo nezadovoljivo razvitost te kompetence (zlasti višjih ravni pismenosti) slovenskih osnovnošolcev, srednješolcev in odraslih. Naprej bodo izpostavljene »nove« pismenosti – e-pismenost, globalna pismenost, ki jih ugotavljajo mednarodne raziskave s tega področja, ter povišanje zahtevnostnih ravni razumevanja prebranega (s poudarkom na evalvaciji in refleksiji vira in vsebine informacij). Izpostavljena bo paradigma postopnega razvoja bralnih kompetenc v okviru formalnega in neformalnega izobraževanja (neformalnega in priložnostnega učenja). Vsi vsebinski poudarki bodo predstavljeni v povezavi z osnutkom nove Nacionalne strategije razvoja bralne pismenosti.

16.15 - 16.45 odmor

16.45 - 17. 30

**Novela Zakona o knjižničarstvu in šolske knjižnice: Z obrobja izobraževalnega sistema v njegovo središče?, predstavitev in razprava**

Izvajata: Romana Fekonja, Zavod RS za šolstvo, in dr. Vesna Čopič, Ministrstvo za izobraževanje, znanost in šport

Predstavitev bo udeležence seznanila z novimi sistemskimi rešitvami za šolske knjižnice, ki jih prinaša Zakon o

spremembah in dopolnitvah Zakona o knjižničarstvu, sprejet konec prejšnjega leta. Dogodek bo osnova za skupni razmislek in razpravo o tem, kakšne možnosti se s tem odpirajo šolskemu knjižničarstvu, začenši s pripravo in sprejetjem Strategije razvoja šolskega knjižničarstva, kot jo predvideva novela. Enako aktualno je vprašanje, kako mobilizirati potenciale šolskih knjižnic pri razvoju bralne pismenosti in v ta namen razviti idejo/projekt, podprt iz evropskih sredstev. Predstavitev novosti bo priložnost, da o obeh nalogah oziroma izzivih skupaj razmislimo in pridobimo predloge tistih, ki so v praksi v šolsko knjižničarstvo najbolj vpeti, in tako tudi najbolj poklicani, da prispevajo svoje mnenje in predloge.

**DVORANA E6**

10.30 - 11.15 Bralnice pod slamnikom

**Medkulturno razumevanje in sprejemanje različnosti ... v stripu!, predstavitev**

Sodelujejo: Damijan Stepančič, ilustrator in stripar; Irena Miš Svoljšak; festival Bralnice pod slamnikom; mentorica in učenci šole, izvajalke programa

V tem šolskem letu festival mladinske literature poteka že šestič, v njem sodelujejo vrtci, šole, splošne knjižnice in druge ustanove iz različnih slovenskih krajev. Osrednja tema letošnjega festivala sta »medkulturno razumevanje in sprejemanje različnosti«. Neslovenske otroke želimo pritegniti k branju s pomočjo slovenskih otrok: slovenski učenci jim pomagajo pri učenju slovenščine, branju in pri učenju na splošno; neslovenski otroci, tudi s pomočjo staršev, predstavijo svoje zgodbe, pravljice, običaje, hrano idr., vsem v razredu; učenci svoje vtise in medkulturne izkušnje zapišejo in narišejo v obliki stripa, ki je priljubljeno bralno gradivo med mladimi bralci. Irena Miš Svoljšak bo skupaj z eno od sodelujočih šol predstavila festivalske dejavnosti, Damijan Stepančič pa bo predstavil nekatere zakonitosti izdelave stripa.

**ŠTIHOVA DVORANA**

9.00 - 10.00

**Shakesoneti, glasbena inscenacija**

Avtorja koncepta: Primož Vitez, Mitja Vrhovnik Smrekar;

nastopajo: skupina Bossa de novo, Boris Cavazza, Urška Taufer;

produkcija: Cankarjev dom

Iz česa so narejene pesmi? Kaj je poezija? Kaj je njihova snov? Črke ali glasovi? Besede ali ritmi? Stavki ali melodije? Kaj je izvirnik, kaj je prevod? Kako nastaja poezija? Kaj je pesnik hotel povedati? Nihče ne ve natančno, kaj je hotel s Soneti pred štiristotimi leti povedati William Shakespeare. Dejstvo je, da nam je zapustil sto štiriinpetdeset pesmi, vsaka ima štirinajst verzov in vse govorijo o ljubezni, minevanju, lepoti življenja. Sto štiriinpetdeset variacij na temo. Glasbena inscenacija Shakesoneti se poigrava z avdiovizualno naravo poezije in iskanjem zvočnega smisla in duha v njej. S svojo sodobnostjo osmišljuje govorno in glasbeno pesniško tradicijo.

15.30 - 17.30

**Zverinice iz stripa, pripovedovalsko striparjenje z delavnico (Pripovedovalski variete)**

Pripovedujejo: Ana Duša, Špela Frlic in Rok Kušlan; avtorja stripa: David Krančan, Kaja Avberšek; animacija v živo: Andrej Štular; glasba: Jelena Ždrale;

produkcija: Kulturno društvo Pripovedovalski Variete in Stripburger / Forum Ljubljana;

pogovor vodijo: Špela Frlic, Ana Duša in Andrej Štular

Najprej so bile Zverinice iz Rezije, zbirka rezijanskih živalskih pravljic, ki jih je ujel in udomačil etnolog Milko Matičetov. Stripburgerjevi striparji Kaja Avberšek, David Krančan in Andrej Štular so izbrali vsak svojo zgodbo in jo prevedli v strip. Pridružili so se jim pripovedovalci Ana Duša, Špela Frlic in Rok Kušlan ter glasbenica Jelena Ždrale in skupaj so rezijanske zgodbe prenesli na veliko platno. Nastala je striparskopripovedovalska animacija, ki jo sestavljajo tri zgodbe Bežimo, svet se podira, Leteča lesica in Grdina. Po predstavi sledi pogovor z gledalci o rezijanskih pravljicah, pripovedovanju s sliko in besedo ter animiranju s predmeti.

**KLUB CANKARJEVEGA DOMA**

13.30 - 14.30

**Pomen zgodbe in branja (okrogla miza)**

Okrogla miza o pomenu zgodbe in branju z uveljavljenimi mladinskimi avtorji  
Sodelujejo: Janja Vidmar, Feri Lainšček, Peter Svetina, Andrej Rozman Roza, Tone Partljič in Slavko Pregl;   
vodi: Boštjan Gorenc

Pri branju nas zanima zgodba, zaradi nje beremo. Zgodba ni le zgodovina (kar se je zgodilo), ampak vse to, kar se dogaja in se bo zgodilo v različnem času in prostoru, različnim ljudem in vsemu bivajočemu ... v realnosti in v domišljiji, v sanjskih in srednjih svetovih ... Zgodba bralca presega in se vrača k njemu. Zaradi zgodbe beremo! Zgodbe nam podajajo literatura, film, gledališče, glasba, ples.